Rozhodnutie Komisie
z 26. januára 2004,
ktorým sa schvaľujú pohotovostné plány na kontrolu vtáčej chrípky a pseudomoru hydiny
[oznámené pod číslom dokumentu K(2004) 110]
(Text s významom pre EHP)
(2004/102/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/40/EHS z 19. mája 1992, ktorou sa zavádzajú opatrenia spoločenstva na kontrolu vtáčej chrípky [1], naposledy zmenenú a doplnenú nariadením (ES) č. 806/2003 [2], a najmä na jej článok 17 ods. 4,
so zreteľom na smernicu Rady 92/66/EHS zo 14. júla 1992, ktorou sa zavádzajú opatrenia spoločenstva na kontrolu pseudomoru hydiny [3], naposledy zmenenú a doplnenú nariadením (ES) č. 806/2003, a najmä na jej článok 21 odsek 4,
keďže:
(1) Rozhodnutie Komisie 2000/680/ES z 30 októbra 2000, ktorým sa schvaľujú pohotovostné plány na kontrolu vtáčej chrípky a pseudomoru hydiny [4], sa zásadne zmenilo a doplnilo [5]. V záujme jasnosti a racionálnosti by sa malo uvedené rozhodnutie kodifikovať.
(2) Vtáčia chrípka a pseudomor hydiny sú choroby, ktoré postihujú vtáčie druhy.
(3) Kritériá, ktoré sa majú uplatniť pri vypracovaní pohotovostných plánov na kontrolu vtáčej chrípky a pseudomoru hydiny, sú stanovené v prílohe VI k smernici 92/40/EHS a v prílohe VII k smernici 92/66/EHS.
(4) Kritériá pre pohotovostné plány vymenované v týchto dvoch prílohách sú rovnaké.
(5) Opatrenia na kontrolu chorôb, ktoré sa majú uplatniť v prípade prepuknutia vtáčej chrípky alebo pseudomoru hydiny, dodržiavajú tie isté princípy a zainteresujú výrobcov hydiny, prevádzkovateľov bitúnkov a kafilerických podnikov, veterinárnych lekárov v teréne a diagnostické laboratóriá. Preto je možné vypracovať pohotovostný plán, ktorý pokryje súčasne aj vtáčiu chrípku aj pseudomor hydiny.
(6) Členské štáty predložili na schválenie národné pohotovostné plány, v ktorých sa vymenúvajú a špecifikujú opatrenia, ktoré sa vykonajú v prípade prepuknutia vtáčej chrípky a pseudomoru hydiny.
(7) Po preskúmaní tieto plány splnia stanovené kritériá a umožnia dosiahnutie očakávaného cieľa pri ich účinnej realizácii.
(8) Členské štáty uskutočnia štúdie scenárov a simulačné cvičenia, aby zabezpečili účinnosť plánov.
(9) Členské štáty majú povinnosť pravidelne aktualizovať plány.
(10) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Pohotovostné plány na kontrolu vtáčej chrípky a pseudomoru hydiny predložené členskými štátmi vymenovanými v prílohe I sa schvaľujú.
Článok 2
Rozhodnutie 2000/680/ES sa zrušuje.
Odkazy na zrušené rozhodnutie sa budú považovať za odkazy na toto rozhodnutie a budú mať znenie v súlade s korelačnou tabuľkou v prílohe III.
Článok 3
Toto rozhodnutie je určené členským štátom.
V Bruseli 26. januára 2004